A Tanács 92/52/EGK irányelve
(1992. június 18.)
a harmadik országokba való kivitelre szánt anyatej-helyettesítő és anyatej-kiegészítő tápszerekről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 113. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelv [4] és a 91/321/EGK bizottsági irányelv [5] állapítja meg az anyatej-helyettesítő és anyatej-kiegészítő tápszerekkel kapcsolatos közösségi rendelkezéseket;
mivel e termékek természetére tekintettel kívánatos, hogy az összetételükre vonatkozó közösségi szabályokat vagy nemzetközi szabványokat alkalmazhatóvá tegyék az ilyen, harmadik országokba való kivitelre szánt termékekre;
mivel annak érdekében, hogy megakadályozzák e termékek nem megfelelő használatát, ami veszélyeztethetné a csecsemők egészségét, ugyancsak kívánatos az anyatej-helyettesítő és anyatej-kiegészítő tápszerek címkézésére vonatkozó közösségi szabályokat kiterjeszteni az ilyen, harmadik országokba való kivitelre szánt termékekre;
mivel a 91/132/EGK irányelvnek megfelelő termékeket a Közösség területén 1992. december 1-jétől forgalomba lehet hozni; mivel nem tiltja jogszabály az ilyen termékek harmadik országokba való kivitelét,
ELFOGADTA EZT AZ IRÁNYELVET:
1. cikk
Ezen irányelv azon anyatej-helyettesítő és anyatej-kiegészítő tápszerekre vonatkozik a 91/132/EGK irányelv 1. cikke (2) bekezdésének c) és d) pontja értelmében, amelyeket harmadik országba való kivitelre szántak.
2. cikk
A tagállamok biztosítják, hogy az 1. cikkben említett termékeket a Közösségből csak akkor lehessen kivinni, ha azok megfelelnek ennek az irányelvnek.
3. cikk
(1) Az anyatej-helyettesítő tápszereken kívül semmilyen terméket nem lehet megjeleníteni úgy, mint amely önmagában képes kielégíteni a normális és egészséges csecsemők táplálkozási igényeit az élet első négy-hat hónapjában.
(2) Továbbá az 1. cikkben említett termékeknek meg kell felelniük a következőknek:
a) a 91/321/EGK irányelv 3., 4., 5. és 6. cikke, vagy a Codex Alimentarius által megállapított, e vonatkozásban alkalmazandó nemzetközi szabványok;
b) a 91/321/EGK irányelv 7. cikkének (2)-(6) bekezdése;
c) az 1989. június 14-i 89/396/EGK tanácsi irányelv [6] rendelkezései azon megjelölésekről vagy jelzésekről, amelyek meghatározzák, hogy egy tétel milyen csoportba tartozik,
kivéve, ha az importáló ország másképp határozott vagy különleges rendelkezéseket állapított meg.
(3) E termékeket megfelelő nyelvű címkével látják el oly módon, hogy elkerüljék az anyatej-helyettesítő és anyatej-kiegészítő tápszerek összetévesztésének kockázatát.
(4) A 91/321/EGK irányelv 7. cikke (2)-(6) bekezdésében megállapított rendelkezések, tilalmak és korlátozások vonatkoznak az érintett termékek megjelenítésére is, különösen, ami alakjukat, kinézetüket vagy csomagolásukat és az alkalmazott csomagolóanyagot illeti.
4. cikk
A tagállamok meghozzák azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot. A rendelkezéseket úgy alkalmazzák, hogy 1994. június 1-jén kezdődő hatállyal megtiltsák az irányelvnek meg nem felelő termékek kivitelét.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
5. cikk
Ennek az irányelvnek a tagállamok a címzettjei.
Kelt Luxembourgban, 1992. június 18-án.